Mati Turi

Mati Turi (sündinud 20. jaanuaril 1968 Tartus) on eesti rahvusvaheliselt tunnustatud[viide?] ooperilaulja (tenor). Ta õppis Heino Elleri nimelises Tartu Muusikakoolis (lõpetas 1988) ja Eesti Muusika- ja Teatriakadeemias koorijuhtimist Ants Üleoja dirigeerimisklassis. Seejärel täiendas ta end ooperitenorina, õppides Soomes Jaakko Ryhäneni käe all. Aastatel 1992–2004 laulis ta Eesti Filharmoonia Kammerkooris ja esines selle solistina paljudes kontserdipaikades. Ta on teinud koostööd mitme tuntud muusikakollektiiviga ning dirigentide Eric Ericsoni, Robert Cannetti, Howard Armani, Herbert Böcki, Paul Hillieri, Tõnu Kaljuste, Olari Eltsi, Arvo Volmeri, Eri Klasi ja teistega. Mati Turi esineb aeg-ajalt ka sooloartistina. Eriti silmapaistev koostöö on andeka pianisti Martti Raidega. Ansambel Mati Turi ja Martti Raide on erakordne nähtus Eesti kammermuusikas. Maailmas kõrgelt tunnustatud[viide?] tenori Mati Turi repertuaar ulatub barokist tänapäeva muusikani ning ta on vaieldamatult üks juhtivaid ooperisoliste.[viide?] Ta on laulnud Adamsi ooperis "Nixon Hiinas", Dvořáki "Näkineius", Britteni ooperites "Lucretia teotamine" ja "Koovitaja jõgi", Haydni ooperites "Üksik saar", "Elu kuu peal", "Armida" ja Verdi "Othellos". Mati Turi nähtav ooperilaulja karjäär algas alles 2005.-2006. aasta paiku, kui ta oli jäänud vabakutseliseks. 2005 tegi ta kaasa Tampere Ooperis Kokkoneni "Viimastes kiusatustes" ning Soome on andnud talle ooperilaval järjest innustust ja tuge. Siitkaudu on temast ka mujal maailmas rohkem teada saadud: Kokkola Ooperis laulis ta Bizet' "Carmenis" ja Bergi "Lulus", Soome Rahvusooperis peaosalist Pauli Korngoldi "Surnud linnas", siis Mihkel Kütsoni käe all Schleswig-Holsteinis Busoni "Doktor Faustis" ning vähetähtis pole olnud ka pidev esinemine Erkki-Sven Tüüri ooperis "Wallenberg" rahvusooperis Estonia. 2011. aastal debüteeris ta peaosalisena Hollandis Enschedes resideeriva Nationale Reisopera Richard Wagneri monumentaalses ooperis "Siegfried". See oli Mati Turi esimene lavaline kokkupuude Wagneri ooperiga. (P. Kuusk 03.10.11) 2012. aastal laulis ta samas teatris Siegfriedi osa ka "Nibelungide sõrmuse" viimase ooperi "Jumalate hukk" lavastuses. "Wagneri laulmise taga on olnud mu õpetaja Jaakko Ryhänen," on Mati Turi öelnud. (A. Laasik 05.09.11) 2002 Eesti Kultuurkapitali helikunsti sihtkapitali aastapreemia (suurvormide soolopartiide esitused 2002. aastal) 2007 stipendium "Ela ja sära" 2012 Eesti Kultuurkapitali helikunsti sihtkapitali aastapreemia (säravad ooperirollid ja mitmekülgne kontserttegevus Eestis ja välismaal) 2014 Eesti Teatriliidu muusikaauhind 2018 Georg Otsa nimeline auhind 2023 Eesti Teatriliidu muusikaauhind (Tristani osatäitmine Richard Wagneri ooperis „Tristan ja Isolde“ (Teater Vanemuine), doktor S-i osatäitmine Michael Nymani kammerooperi „Mees, kes ei teinud vahet oma naisel ja kaabul“ kontsertettekandes, Tuura osatäitmine Veljo Tormise ja Rasmus Puuri ooperis „Lalli ehk Mere keskel on mees“ (mõlemad Tallinna Filharmoonia), Oidipuse osatäitmine Igor Stravinski ooper-oratooriumis „Oedipus Rex“ (Narva Ooperipäevad) ning Aristaiose/Pluto osatäitmine Jacques Offenbachi operetis „Orpheus põrgus“ (Rahvusooper Estonia)) Remme, Anneli. Persona grata: Mati Turi. Teater. Muusika. Kino, 2001, 5: 93–94. Tutvustus rahvusooperi Estonia kodulehel Priit Kuusk. Risto Joost ja Mati Turi esinevad Bachi solistidena Lätis. ERR, 23. detsember 2008.